คพช.เร่งตั้ง แบงก์สหกรณ์ ภายใน9เดือน
คพช.รับลูกนายกฯ นัดถกวันนี้เร่งตั้งธนาคารสหกรณ์ให้เสร็จภายใน 9 เดือน
10 พ.ค. 2559

คพช.รับลูกนายกฯ นัดถกวันนี้เร่งตั้งธนาคารสหกรณ์ให้เสร็จภายใน 9 เดือน
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า วันที่ 10 พ.ค.นี้ จะมีการประชุมคณะกรรมการพัฒนาการสหกรณ์แห่งชาติ (คพช.) ที่มี พล.อ.ฉัตรชัย สาริกัลยะ รมว.เกษตรและสหกรณ์ เป็นประธาน เพื่อพิจารณาจัดตั้งธนาคารสหกรณ์ ซึ่งเชื่อว่าจะจัดตั้งได้ตามนโยบาย พล.อ.ประยุทธ์ จันทร์โอชา นายกรัฐมนตรี ที่ให้ดำเนินการให้เสร็จภายใน 9 เดือน
ทั้งนี้ ธนาคารสหกรณ์จะยกระดับสหกรณ์ให้เป็นสถาบันการเงิน และเป็นแหล่งเงินทุนสำหรับสหกรณ์ เบื้องต้นจะให้สหกรณ์ทั้ง 7 ประเภทร่วมเป็นผู้ถือหุ้น มีสินทรัพย์รวมประมาณ 3 ล้านล้านบาท และมีสมาชิกกว่า 12 ล้านคน ดำเนินธุรกรรมรับฝากเงินและให้กู้เฉพาะสมาชิกสหกรณ์เท่านั้น ไม่รับเงินฝากประชาชนทั่วไป
นอกจากนี้ ที่ประชุม คพช.จะพิจารณาการตั้งกองทุนพัฒนาเสถียรภาพสหกรณ์ โดยกำหนดให้สหกรณ์ต้องนำเงิน 1% ของกำไร สมทบเข้ากองทุนไว้ช่วยเหลือสหกรณ์ที่มีปัญหา เบื้องต้นสหกรณ์ทั้งระบบมีกำไรปีละ 6 หมื่นล้านบาท ทำให้มีเงินเข้ากองทุน 600 ล้านบาท และเป็นไปได้ว่าจะนำเงินไปช่วยเหลือสภาพคล่องให้กับสหกรณ์เครดิตยูเนี่ยนคลองจั่น